CELEX: 32019D0813(01)
Language: lt
Date: 2019-08-08 00:00:00
Title: 2019 m. rugpjūčio 8 d. Komisijos įgyvendinimo sprendimas dėl Europos Parlamento ir Tarybos reglamento (ES) Nr. 1151/2012 49 straipsnyje nurodytos paraiškos įregistruoti pavadinimą paskelbimo Europos Sąjungos oficialiajame leidinyje („Αρσενικό Νάξου“ („Arseniko Naxou“) (SKVN))

13.8.2019   
               
               
                  LT
               
               
                  Europos Sąjungos oficialusis leidinys
               
               
                  C 271/68
               
            
         KOMISIJOS ĮGYVENDINIMO SPRENDIMAS
         2019 m. rugpjūčio 8 d.
         dėl Europos Parlamento ir Tarybos reglamento (ES) Nr. 1151/2012 49 straipsnyje nurodytos paraiškos įregistruoti pavadinimą paskelbimo Europos Sąjungos oficialiajame leidinyje
         
         („Αρσενικό Νάξου“ („Arseniko Naxou“) (SKVN))
         (2019/C 271/04)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 50 straipsnio 2 dalies a punktą,
         kadangi:
         
                     (1)
                  
                  
                     Graikija pagal Reglamento (ES) Nr. 1151/2012 49 straipsnio 4 dalį Komisijai pateikė paraišką dėl pavadinimo „Αρσενικό Νάξου“ („Arseniko Naxou“) apsaugos;
                  
               
                     (2)
                  
                  
                     Komisija pagal Reglamento (ES) Nr. 1151/2012 50 straipsnį išnagrinėjo tą paraišką ir padarė išvadą, kad ji atitinka tame reglamente nustatytas sąlygas;
                  
               
                     (3)
                  
                  
                     kad būtų galima pagal Reglamento (ES) Nr. 1151/2012 51 straipsnį pateikti pranešimus apie prieštaravimą, Europos Sąjungos oficialiajame leidinyje reikėtų paskelbti to reglamento 50 straipsnio 2 dalies a punkte nurodytą bendrąjį dokumentą ir nuorodą į paskelbtą produkto specifikaciją, susijusius su pavadinimu „Αρσενικό Νάξου“ („Arseniko Naxou“),
                  
               NUSPRENDĖ:
         
            Vienintelis straipsnis
            Reglamento (ES) Nr. 1151/2012 50 straipsnio 2 dalies a punkte nurodytas bendrasis dokumentas ir nuoroda į paskelbtą produkto specifikaciją, susiję su pavadinimu „Αρσενικό Νάξου“ („Arseniko Naxou“) (SKVN), pateikiami šio sprendimo priede.
            Remiantis Reglamento (ES) Nr. 1151/2012 51 straipsniu, šio sprendimo paskelbimas Europos Sąjungos oficialiajame leidinyje suteikia teisę per tris mėnesius nuo paskelbimo dienos paprieštarauti šio straipsnio pirmoje pastraipoje nurodyto pavadinimo įregistravimui.
         
         
            Priimta Briuselyje 2019 m. rugpjūčio 8 d.
            
               
                  Komisijos vardu
               
               Phil HOGAN
               
                  Komisijos narys
               
            
         
         
            (1)  OL L 343, 2012 12 14, p. 1.
      
      
         
            PRIEDAS
            BENDRASIS DOKUMENTAS
            
               „ΑΡΣΕΝΙΚΟ ΝΑΞΟΥ“ („ARSENIKO NAXOU“)
            
            
               ES Nr. PDO-GR-02323 – 2017 11 6
            
            
               SKVN ( X ) SGN ( )
            
            1.   Pavadinimas (-ai)
            
            „Αρσενικό Νάξου“ („Arseniko Naxou“)
            2.   Valstybė narė arba trečioji šalis
            
            Graikija
            3.   Žemės ūkio produkto arba maisto produkto aprašymas
            
            3.1.   Produkto rūšis
            
            1.3 klasė. Sūriai
            3.2.   Produkto, kurio pavadinimas nurodytas 1 punkte, aprašymas
            
            „Arseniko Naxou“ – brandintas kietasis sūris, tradiciškai gaminamas iš nepasterizuoto ožkų ir avių pieno.
            „Arseniko Naxou“ parduodamas nepjaustytomis galvomis. Sūriui būdingos tokios fizinės savybės: cilindro forma, svoris – nuo 1 iki 4 kg, spalva – nuo dramblio kaulo baltos iki šviesiai geltonos, žievė kieta ir palyginti plona.
            Riebalų kiekis sausojoje medžiagoje negali būti mažesnis nei 43 %, baltymų kiekis negali būti mažesnis nei 27 %, drėgnis negali viršyti 38 %, o druskos kiekis negali būti didesnis nei 3,5 %.
            Šį produktą iš kitų kietųjų sūrių išskiria tokios juslinės savybės kaip intensyvus, pikantiškas, saldžiai sūrus, malonus skonis, kreminė, minkšta tekstūra ir sodrus aromatas. Brandinamas produktas tampa dar pikantiškesnis ir aromatingesnis.
            „Arseniko Naxou“ gaminti naudojamas nepasterizuotas pienas, todėl šis sūris, prieš pateikiamas vartotojams, turi būti brandinamas ne trumpiau kaip 3 mėnesius, siekiant užtikrinti, kad jame nebūtų nepageidaujamų mikroorganizmų. Sūris gaminamas nuo gruodžio iki gegužės mėn.
            3.3.   Pašarai (taikoma tik gyvūniniams produktams) ir žaliavos (taikoma tik perdirbtiems produktams)
            
            Nakso kalnų ir priekalnių vietovėse auginamos avys ir ožkos yra vietinių veislių ir sukryžminus šias veisles gautų veislių, prisitaikiusių prie šio regiono sąlygų ir tradiciškai auginamų ekstensyviojo ūkininkavimo ūkiuose. Maždaug nuo gruodžio iki gegužės, laikotarpiu, kai padidėja pieno gavyba ir pradedamas gaminti sūris „Arseniko Naxou“, gyvuliai minta vietiniais regiono augalais (čiobreliais, prožirniais, švitrūnais, frigana, dygiaisiais lėpštais, mastikinėmis pistacijomis, krūminiais ąžuolais ir pan.), kurie nuo žiemos ir pavasario lietaus gerokai ūgteli. Esant nepalankioms oro sąlygoms, gyvuliai šeriami geografinėje vietovėje pagamintais sausaisiais pašarais (miežiais, avižomis, vikiais, dobilais). Nuo birželio iki rugsėjo, kuomet gaunama mažai pieno ir produktas negaminamas, gyvuliai minta ganyklų žole, vietoje pagamintais pašarų papildais ir kitose geografinėse vietovėse pagamintais pašarais (grūdais, kuriuose gausu krakmolo, sėlenomis, šiaudais). Nuo spalio iki lapkričio, kai gamtoje sumažėja augalų, o gyvulių maistinių medžiagų poreikiai išauga, jie papildomai šeriami vietinės gamybos sausaisiais pašarais ir pašarais iš kitų geografinių vietovių. Didžiausias ne geografinėje vietovėje pagamintų pašarų papildų kiekis negali viršyti 40 % sausosios medžiagos per metus.
            Pagrindinės „Arseniko Naxou“ gamybos žaliavos: pienas, šliužo fermentas, druska ir aliejus.
            3.4.   Specialūs gamybos veiksmai, atliktini nustatytoje geografinėje vietovėje
            
            Nustatytoje geografinėje vietovėje vyksta pieno gamyba, perdirbimas, galutinio produkto gamyba ir brandinimas.
            3.5.   Specialios produkto registruotu pavadinimu pjaustymo, trynimo, pakavimo ir kt. taisyklės
            
            Produktas turi būti pakuojamas nustatytoje geografinėje vietovėje, siekiant užtikrinti: a) produkto kokybę sandėliavimo ir transportavimo metu, apsaugant nuo fizinių veiksnių (drėgnio, šviesos, temperatūros, dulkių, išmetamųjų dujų) ir biologinių veiksnių (bakterijų, grybelių, virusų), b) produkto atsekamumą ir c) reikiamą pagaminto, supakuoto ir parduoto kiekio stebėseną ir atitiktį leidžiamoms žaliavoms ir gamybos metodams.
            Gamintojas produktą turi pakuoti į popierių arba kitą maistui tinkamą pakavimo medžiagą.
            3.6.   Specialios produkto registruotu pavadinimu ženklinimo taisyklės
            
            Ant nepjaustytos sūrio galvos turi būti etiketė, kurioje nurodoma ši informacija:
            
                        —
                     
                     
                        pavadinimas „Arseniko Naxou“, po kurio įrašomi žodžiai „saugoma kilmės vietos nuoroda“ arba santrumpa „SKVN“,
                     
                  
                        —
                     
                     
                        žodžiai „iš žalio pieno“,
                     
                  
                        —
                     
                     
                        gamybos ir (arba) pakavimo įmonės pavadinimas ir adresas,
                     
                  
                        —
                     
                     
                        pagaminimo data.
                     
                  4.   Glaustas geografinės vietovės apibūdinimas
            
            Vietovė, kurioje sūris gaminamas ir brandinamas, apima visą šių savivaldybių administracinę teritoriją: Apeiranthos, Damarionas, Danakos, Keramoti, Koronida, Koronos, Kinidaros, Messi, Moni, Filoti ir Chalkio (Nakso ir Mažųjų Kikladų savivaldybė).
            5.   Ryšys su geografine vietove
            
            5.1.   Geografinės vietovės ypatumai
            
            
               Dirvožemis
            
            Sūrio gamybos vietovė yra kalnų ir priekalnių dalyje salos šiaurės ir rytų pakraščiuose. Regionui būdingas nuožulnus reljefas, pakopomis išsidėsčiusios aptvertos terasos ir didžiuliai ganyklų plotai.
            
               Klimatas
            
            Nakse vyrauja švelnus Viduržemio jūros salų klimatas: vidutinis, šiltas, drėgnas, su stipriais vėjais. Salos kalnuotose vietovėse temperatūra yra maždaug 5 °C mažesnė nei kitose dalyse, vidutinis metinis santykinis drėgnis siekia 85 %, o kritulių kiekis – 770 mm. Kartais iškrenta daug sniego.
            
               Augmenija
            
            Dėl specifinės temperatūros, drėgnio ir kritulių šiame regione auga kalnų vietovėms būdinga augmenija, kuri yra pagrindinis avių ir ožkų pašaras.
            Nustatytoje vietovėje gausiai auginami alyvmedžiai ir vynmedžiai. Uolėtus kalnų šlaitus dengia žemaūgė augmenija (garigos) ir vidutinio ūgio arba aukštaūgė augmenija (makijos). Makijos augmenijoje vyrauja dygieji lėpštai (Calycotome vilosa), mastikinės pistacijos (Pistacia lentiscus), krūminiai ąžuolai (Quercus coccifera), Kretos klevai (Acer sempervirens), akmeniniai ąžuolai (Quercus ilex) ir rytiniai platanai (Platanus orientalis), kurie yra vertingas mitybos šaltinis, ypač ožkoms. Vietovės ganyklose gausu savaime augančių augalų rūšių, tokių kaip žoliniai augalai Allium luteolum, Alyssum foliosum, Bolanthus greacus, Bupleurum aira, Campanula calaminthifolia, Centaurea oliverana, Cerastium runemarkii, Corydalis integra, Erysimum hayekii, Erysimum naxense, Galanthus ikariae, Galium conforme, Scutellaria virgaurea, Symphytum davisii, Verbascum adeliae, kurios tinka gyvulių pašarams.
            
               Gyvuliai
            
            Ožkos ir avys yra visiškai prisitaikiusios prie regiono sąlygų. Jos mažaūgės, mažapienės. Laikantis laisvo ganymo (ekstensyviojo auginimo) tradicijos, gyvuliai ganomi regiono ganyklose ir maitinami vietos augmenija.
            
               Žmogiškasis veiksnys
            
            Sūris „Arseniko Naxou“ nuo seno labai svarbus gyventojų gyvenime ir racione. Dar ir šiandien augintojai ir sūrininkai sūrį gamina laikydamiesi tradicijų. Sūrininkų patirtis įvairiuose sūrio gamybos etapuose yra svarbi produkto ypatumus lemianti detalė ir vėlesnės produkto kokybės veiksnys. Sūrio gamybos proceso pagrindas – sūrininko gebėjimas tiksliai nustatyti pieno sutraukinimo laiką, kai reikia pjaustyti sutrauką. Siekiant išgauti pienišką tekstūrą, sutrauka supjaustoma tinkamu įrankiu, tuomet lėtai išmaišoma, kad atsiskirtų išrūgos, ir rankomis suspaudžiama į formas, kad būtų pašalinti skysčiai ir suformuota galutinė forma – visa tai patvirtina, kad produkto gamybos procesas atliekamas rankomis. Patyrę sūrininkai puikiai žino, kada brandinimo metu reikia: a) pasirinkti pagal atitinkamą metodą pagamintas sūrio formas ir nenaudoti netinkamų formų, b) apversti sūrio formą ir c) ištepti sūrius alyvuogių aliejumi arba jo nuosėdomis, siekiant padaryti lemiamą įtaką sūrio kokybei.
            5.2.   Produkto ypatumai
            
            „Arseniko Naxou“
            
                        —
                     
                     
                        yra intensyvaus, pikantiško, saldžiai sūraus, malonaus skonio ir sodraus aromato sūris.
                        Jo juslines savybes lemia vietinių rūšių augalų naudojimas gyvulių pašarams, o tai pienui ir iš jo pagamintam „Arseniko Naxou“ suteikia intensyvų malonų skonį ir sodrų aromatą. Kadangi taikoma išskirtinė gamybos technologija – naudojamas nepasterizuotas pienas, išsaugomos regione gaunamo pieno savybės ir vietinės pieno bakterijos, kurios yra labai svarbios sūrio skoninėms savybėms ir prisideda prie jo pikantiško ir saldžiai sūraus skonio.
                        Sūrio kreminę ir švelnią tekstūrą lemia didelis riebalų kiekis. Sūris „Arseniko Naxou“ gaminamas iš pirmo šviežio nenugriebto pieno, todėl jame yra daugiau riebalų.
                     
                  
                        —
                     
                     
                        Sūriui formą suteikia speciali sūrio formavimo forma. Dėl ilgo brandinimo sūrio žievė tampa kieta ir plona. Prie žievės susidarymo prisideda ir sutraukos maišymas formose ir sūrio įtrynimas druska bei aliejumi.
                     
                  
                        —
                     
                     
                        Riebalų kiekis sausojoje medžiagoje (43 %) ir baltymų kiekis (27 %) yra didesni nei kituose to paties tipo sūriuose.
                     
                  
                        —
                     
                     
                        Šį sūrį regiono ūkininkai ir sūrininkai vadina specialiu pavadinimu „arseniko“, kuris reiškia, kad sūris yra kietas ir ilgai išsilaikantis, be to, jame yra ypač daug riebalų ir baltymų. Tai savybės, susijusios su vyriškumo sąvoka (graikų kalba „arseniko“ reiškia „vyriškosios lyties“).
                     
                  5.3.   Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys
            
            „Arseniko Naxou“ savybes lemia regiono dirvožemio ir klimato sąlygų, ekstensyvios auginimo sistemos ir tradicinio gamybos būdo derinys.
            Vietovės geoistorija, geomorfologija, topografija ir uolienų įvairovė prisidėjo prie turtingos augmenijos, kuri yra pagrindinis avių ir ožkų, iš kurių pieno gaminamas sūris, pašaras. Dėl laisvo ganymo kalnų ir priekalnių ganyklose vietinės avių ir ožkų veislės yra neėdrios, ištvermingos ir visiškai prisitaikiusios prie šios geografinės aplinkos.
            Regiono klimato sąlygos palankios:
            
                        a)
                     
                     
                        daugeliui Labiatae (lūpažiedžių), Umbelliferae (skėtinių), Compositae (graižažiedžių) ir kitoms šeimoms priklausančių vijoklinių aromatinių, žolinių augalų, medžių ir krūmų, kuriais minta avys ir ožkos ir kurie pienui ir iš jo gaminamam sūriui suteikia aromatą ir skonį;
                     
                  
                        b)
                     
                     
                        ilgalaikiam avių bei ožkų ganymui regiono natūraliose ganyklose ir geresniam vietinių augalų rūšių panaudojimui;
                     
                  
                        c)
                     
                     
                        sūrio „Arseniko Naxou“ brandinimui. Temperatūros ir drėgmės sąlygos šiame regione, kuriame temperatūra ne žemesnė kaip 10 °C, o drėgnis – nuo 70 iki 90 %, padeda natūraliai brandinti produktą sandėliuose ir gaminti sūrį, kuriam būdinga išskirtinė struktūra ir sudėtis. Pastovus, iš esmės nesikeičiantis temperatūros ir drėgmės lygis lemia laipsnišką produkto brendimą ir taip prisideda prie brandinimo metu vykstančių kokybinių ir kiekybinių pokyčių, kurie padeda formuoti būdingą sūrio struktūrą.
                     
                  Auginimo sistema (ganyklinė), kurią tradiciškai praktikuoja regiono ūkininkai ir arba sūrininkai, grindžiama jo ganyklų ir vietos augmenijos, kuri prisideda prie produkto juslinių savybių, naudojimu.
            Sūrio „Arseniko Naxou“ gamybos būdo specifiškumą lemia nepasterizuoto pieno naudojimas, nes taip dėl tvartų ir sūrio gamybos cecho aplinkos susidaro vietinė mikroflora, daranti didelę įtaką sūrio skoninėms savybėms. Bręstant sūrio aromatai ir skonis tampa intensyvesni. Dėl aktyvių proteolizės ir lipolizės procesų, kuriuos brandinimo metu sukelia vietinės pieno rūgšties bakterijos, kuo sūris brandesnis, tuo jo skonis pikantiškesnis, aromatas sodresnis, tekstūra būdingesnė.
            Vietinių sūrininkų, kurie produkto sutraukimo, formavimo ir brandinimo etapuose visus veiksmus atlieka rankomis, įgūdžiai yra labai svarbūs produkto fizinėms, cheminėms ir juslinėms savybėms.
            Gamybos procesas glaudžiai susijęs su sūrininkų žiniomis: atsižvelgdami į regiono klimato sąlygas ir augalijos sudėtį jie žino, kada metas pradėti gaminti sūrį. Šis procesas taip pat susijęs su rankiniu darbu, todėl produkcija nebūna didelė.
            Informacijos apie sūrį „Arseniko Naxou“ galima rasti spaudoje, internete ir televizijoje. Šis sūris apibūdinamas kaip tradiciškas Nakso sūris – vienas garsiausių salos sūrių, kuriam būdingas specifinis, išskirtinis, intensyvus ir malonus skonis, laikui bėgant tampantis pikantiškesnis ir aromatingesnis. Tai aukščiausios kokybės sūris ir įkvėpimo šaltinis. Geras produkto vardas pasklido už gamybos vietovės ribų ir yra vertinamas ir kitų regionų vartotojų.
            Kaip rodo istoriniai šaltiniai, spausdintiniai ir internetiniai leidiniai, taip pat šio produkto pirkimo ir pardavimo sąskaitos faktūros, „Arseniko Naxou“ pavadinimas yra stipriai įsitvirtinęs.
            
               Nuoroda į paskelbtą specifikaciją
            
            (Šio reglamento 6 straipsnio 1 dalies antra pastraipa)
            http://www.minagric.gr/images/stories/docs/agrotis/POP-PGE/prodiagrafes_arsenikou_naxou.pdf